Într-un meci tensionat, în care ambii jucători au răbufnit la adresa arbitrilor în diferite momente, Rublev a fost descalificat de arbitrul de scaun după ce un oficial vorbitor de limbă rusă l-ar fi acuzat că a folosit cuvinte obscene în timp ce a țipat la un arbitru de linie, relatează Reuters.
Rublev, numărul 5 mondial, a negat acuzația și a spus că a vorbit în engleză în timpul confruntării.
Bublik, care a revenit după ce a fost condus cu 1-0 la seturi, a egalat și conducea în setul 3. El a fost declarat câștigător, în ciuda faptului că a spus că ar fi fost fericit să continue meciul.
"Mă îndoiesc că Andrey a spus ceva nebunesc. Nu este genul ăsta de om. Dar cred că astea sunt regulile. Asta au făcut, ei doar urmează procedura", a declarat Bublik.
În urma descalificării, Rublev își va pierde premiul în bani și punctele din clasament obținute la turneu.
(sursa: Mediafax)